CELEX: 32021R0807
Language: sk
Date: 2021-03-10 00:00:00
Title: Delegované nariadenie Komisie (EÚ) 2021/807 z 10. marca 2021, ktorým sa mení nariadenie Európskeho parlamentu a Rady (EÚ) č. 528/2012 s cieľom zaradiť sorban draselný ako účinnú látku do jeho prílohy I (Text s významom pre EHP)

21.5.2021   
               
               
                  SK
               
               
                  Úradný vestník Európskej únie
               
               
                  L 180/81
               
            
         DELEGOVANÉ NARIADENIE KOMISIE (EÚ) 2021/807
         z 10. marca 2021,
         ktorým sa mení nariadenie Európskeho parlamentu a Rady (EÚ) č. 528/2012 s cieľom zaradiť sorban draselný ako účinnú látku do jeho prílohy I
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 28 ods. 1,
         keďže:
         
                     (1)
                  
                  
                     Kálium-(E,E)-hexa-2,4-dienoát (sorban draselný) bol posúdený ako existujúca účinná látka zaradená do pracovného programu na systematické skúmanie všetkých existujúcich účinných látok, ktorý je uvedený v článku 89 ods. 1 nariadenia (EÚ) č. 528/2012 a vykonávaný v súlade s delegovaným nariadením Komisie (EÚ) č. 1062/2014 (2).
                  
               
                     (2)
                  
                  
                     V súlade s článkom 7 ods. 2 delegovaného nariadenia (EÚ) č. 1062/2014 prijal Výbor pre biocídne výrobky (3)4. decembra 2014 stanovisko Európskej chemickej agentúry (ďalej len „agentúra“), v ktorom zohľadnil závery hodnotiaceho príslušného orgánu. Keďže hodnotenie príslušného orgánu bolo dokončené 20. októbra 2010, žiadosť o schválenie sorbanu draselného bola preskúmaná v súlade so smernicou Európskeho parlamentu a Rady 98/8/ES (4), ako sa stanovuje v článku 90 ods. 2 nariadenia (EÚ) č. 528/2012, a agentúra vo svojom stanovisku dospela k záveru, že možno predpokladať, že biocídne výrobky typu 8 s obsahom sorbanu draselného spĺňajú požiadavky článku 5 smernice 98/8/ES.
                  
               
                     (3)
                  
                  
                     Sorban draselný bol preto schválený vykonávacím nariadením Komisie (EÚ) 2015/1729 (5) ako účinná látka na použitie v biocídnych výrobkoch typu 8.
                  
               
                     (4)
                  
                  
                     Sorban draselný je stále zaradený do pracovného programu na systematické skúmanie všetkých existujúcich účinných látok na jeho použitie v biocídnych výrobkoch typu 6.
                  
               
                     (5)
                  
                  
                     V stanovisku zo 4. decembra 2014 agentúra takisto dospela k záveru, že sorban draselný spĺňa kritériá na zaradenie do prílohy I k nariadeniu (EÚ) č. 528/2012.
                  
               
                     (6)
                  
                  
                     Vzhľadom na stanovisko agentúry je vhodné zaradiť sorban draselný do prílohy I k nariadeniu (EÚ) č. 528/2012. Keďže sorban draselný bol posúdený na základe dokumentácie o účinnej látke, ktorá bola prijatá v súlade s článkom 11 ods. 1 smernice 98/8/ES, sorban draselný by sa mal zaradiť do kategórie 6 prílohy I k nariadeniu (EÚ) č. 528/2012.
                  
               
                     (7)
                  
                  
                     Článok 89 ods. 3 nariadenia (EÚ) č. 528/2012 obsahuje prechodné opatrenia, v rámci ktorých sa existujúca účinná látka zaradená do pracovného programu na systematické preskúmavanie existujúcich účinných látok schvaľuje v súlade s uvedeným nariadením. Pokiaľ ide o sorban draselný pre výrobky typu 6, dátum schválenia na účely článku 89 ods. 3 uvedeného nariadenia by sa mal stanoviť na 1. februára 2023 s cieľom poskytnúť dostatočný čas na predloženie žiadostí o autorizáciu v súlade s článkom 89 ods. 3 druhým pododsekom uvedeného nariadenia,
                  
               PRIJALA TOTO NARIADENIE:
         
            Článok 1
            Príloha I k nariadeniu (EÚ) č. 528/2012 sa mení v súlade s prílohou k tomuto nariadeniu.
         
         
            Článok 2
            Na účely článku 89 ods. 3 nariadenia (EÚ) č. 528/2012 sa dátum schválenia sorbanu draselného pre výrobky typu 6 stanovuje na 1. februára 2023.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 10. marca 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 167, 27.6.2012, s. 1.
         
            (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).
         
            (3)  Stanovisko výboru pre biocídne výrobky k žiadosti o schválenie účinnej látky: sorban draselný, typ výrobku: 8, ECHA/BPC/37/2014, prijaté 4. decembra 2014.
         
            (4)  Smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (Ú. v. ES L 123, 24.4.1998, s. 1).
         
            (5)  Vykonávacie nariadenie Komisie (EÚ) 2015/1729 z 28. septembra 2015, ktorým sa schvaľuje sorban draselný ako existujúca účinná látka na použitie v biocídnych výrobkoch typu 8 (Ú. v. EÚ L 252, 29.9.2015, s. 24).
      
      
         
            PRÍLOHA
            V prílohe I k nariadeniu (EÚ) č. 528/2012 sa v kategórii 6 v zozname účinných látok podľa článku 25 písm. a) dopĺňa tento záznam:
            
                        
                           Číslo EC
                        
                     
                     
                        
                           Názov/skupina
                        
                     
                     
                        
                           Obmedzenie
                        
                     
                     
                        
                           Poznámka
                        
                     
                  
                        „246-376-1
                     
                     
                        Kálium-(E,E)-hexa-2,4-dienoát (sorban draselný)  (*1)
                        
                     
                     
                        Minimálny stupeň čistoty účinnej látky  (*2): 990 g/kg
                     
                     
                        CAS 24634-61-5
                     
                  
               (*1)  Na účely článku 89 ods. 3 sa dátum schválenia sorbanu draselného pre výrobky typu 6 stanovuje na 1. februára 2023.
            
               (*2)  Čistota uvedená v tomto stĺpci predstavuje minimálny stupeň čistoty hodnotenej účinnej látky. Účinná látka vo výrobku uvádzanom na trh sa môže vyznačovať rovnakou alebo inou čistotou, ak bola preukázaná jej technická ekvivalencia s vyhodnotenou účinnou látkou.“